               EIROPAS KOMISIJA
            Briselē, 5.2.2018
            COM(2018) 54 final
            2018/0020(NLE)
            Priekšlikums
            PADOMES LĒMUMS,
            ar ko nosaka nostāju par EPN komitejas reglamenta pieņemšanu, kura Eiropas Savienības vārdā jāieņem EPN komitejā, kas izveidota ar  pagaidu ekonomisko partnerattiecību nolīgumu (EPN) starp Kotdivuāru, no vienas puses, un Eiropas Kopienu un tās dalībvalstīm, no otras puses

               PASKAIDROJUMA RAKSTS

               1.Priekšlikuma priekšmets

               Šis priekšlikums attiecas uz lēmumu, ar ko nosaka nostāju par EPN komitejas reglamenta pieņemšanu, kura Savienības vārdā jāieņem EPN komitejā, kas izveidota ar pagaidu ekonomisko partnerattiecību nolīgumu (EPN) starp Kotdivuāru, no vienas puses, un Eiropas Kopienu un tās dalībvalstīm, no otras puses.

               2.Priekšlikuma konteksts

               2.1.Pagaidu ekonomisko partnerattiecību nolīgums starp Kotdivuāru, no vienas puses, un Eiropas Kopienu un tās dalībvalstīm, no otras puses

               Pagaidu ekonomisko partnerattiecību nolīguma (turpmāk “nolīgums”) starp Kotdivuāru, no vienas puses, un Eiropas Kopienu un tās dalībvalstīm, no otras puses, mērķis ir veicināt nabadzības mazināšanu un izskaušanu, izveidojot saskaņotu tirdzniecības partnerību, sekmēt konkurētspējīgāku un dažādāku ekonomiku, kā arī veicināt lielāku izaugsmi, ekonomisko sadarbību un labu pārvaldību, veicināt pakāpenisku Kotdivuāras integrāciju pasaules ekonomikā, uzlabot potenciālu saistībā ar tirdzniecības politiku un ar tirdzniecību saistītiem jautājumiem, nostiprināt esošās attiecības starp Pusēm, pamatojoties uz solidaritāti un abpusēju izdevīgumu, un veicināt privātā sektora attīstību un nodarbinātības izaugsmi.

               Nolīgums tika parakstīts Abidžanā 2008. gada 26. novembrī un Briselē 2009. gada 22. janvārī
                  1
               , un to provizoriski piemēro kopš 2016. gada 3. septembra
                  2
               .

               2.2.EPN KOMITEJA

               Ar nolīguma 73. pantu tiek izveidota EPN komiteja, kas atbild par visu nolīgumā minēto jomu pārvaldību un visu tajā minēto uzdevumu izpildi.

               Nolīguma 73. pantā paredzēts, ka EPN komiteja pieņem noteikumus, kas reglamentē tās organizāciju un darbību, ka EPN komitejas sanāksmēs var piedalīties trešās personas un ka EPN komitejas sanāksmēs var aicināt piedalīties Rietumāfrikas Ekonomiskās un monetārās savienības (UEMOA) un Rietumāfrikas valstu ekonomikas kopienas (ECOWAS) Komisijas.

               EPN komitejā Puses lēmumus pieņem vienprātīgi un pēc attiecīgu iekšējo procedūru pabeigšanas.

               Nolīguma Puses ir arī Savienība un tās dalībvalstis. EPN komitejas sastāvā ES Pusi veido Eiropas Komisijas un dalībvalstu pārstāvji.

               2.3.Paredzētais EPN komitejas akts

               Pirmajā sanāksmē EPN komitejai jāpieņem kopīgs lēmums par EPN komitejas reglamenta (turpmāk “paredzētais akts”) izstrādi.

               Mērķis ir saskaņā ar nolīguma 73. panta 2. punktu noteikt EPN komitejas organizāciju un darbību.

               3.Nostāja, kas jāieņem Savienības vārdā

               Šis Padomes lēmuma priekšlikums nosaka Savienības nostāju, kas jāieņem EPN komitejā, par lēmumu attiecībā uz EPN komitejas reglamentu.

               Abas nolīguma Puses ir iepriekš savstarpēji apspriedušās un tās reglamenta projektu ir apstiprinājušas un parafējušas EPN komitejas dibināšanas sanāksmē, kas notika 2017. gada 5. aprīlī Abidžanā, Kotdivuārā. Reglamenta projekts ir saskaņā ar nolīguma 73. pantu un ir līdzīgs reglamentiem, ko Eiropas Savienība pieņēmusi citos ekonomisko partnerattiecību nolīgumos.

               Reglamenta projekts jo īpaši aptver jautājumus par EPN komitejas sastāvu un vadību, tās sekretariātu, tās sanāksmju rīkošanu, EPN komitejas protokolu un lēmumiem, valodu režīmu un izdevumiem, kas saistīti ar EPN komitejas sanāksmēm.

               Pienākums izstrādāt reglamentu ir noteikts nolīgumā.

               Priekšlikumam nav nekādas ietekmes uz Eiropas Savienības vai Kotdivuāras ekonomikas, sociālo vai vides politiku.

               4.Juridiskais pamats

               4.1.Procesuālais juridiskais pamats

               4.1.1.Principi

               LESD 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

               Jēdziens “lēmumi ar juridiskām sekām” ietver aktus, kam ir tiesiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kas nav saistoši saskaņā ar starptautiskajām tiesībām, bet “var būtiski ietekmēt Savienības likumdevēja pieņemtā tiesiskā regulējuma saturu”
                  3
               .

               4.1.2.Piemērošana konkrētajā gadījumā

               EPN komiteja ir struktūra, kas izveidota ar nolīgumu.

               Nolīguma 73. pantā noteikts, ka EPN komiteja pieņem noteikumus, kas reglamentē tās organizāciju un darbību.

               Akts, ko EPN komiteja ir aicināta pieņemt, ir akts ar juridiskām sekām. No nolīguma 72. panta izriet, ka paredzētais akts būs saistošs starptautisko tiesību izpratnē.

               Paredzētais akts nepapildina un negroza nolīgumā noteikto institucionālo sistēmu.

               Tāpēc ierosinātā Padomes lēmuma procesuālais juridiskais pamats ir LESD 218. panta 9. punkts.

               4.2.Materiālais juridiskais pamats

               4.2.1.Principi

               Lēmuma materiālais juridiskais pamats ir galvenokārt atkarīgs no plānotā akta, par kuru Savienības vārdā ieņem nostāju, mērķa un satura. Ja paredzētajam aktam ir divi mērķi vai divi komponenti un viens ir atzīstams par galveno, bet otrs ir tam pakārtots, lēmums jābalsta uz viena materiālā juridiskā pamata, proti, tā, ko prasa galvenais vai dominējošais mērķis vai komponents.

               4.2.2.Piemērošana konkrētajā gadījumā

               Ņemot vērā nolīguma būtību, paredzētais akts īsteno nolīgumā iekļautos mērķus un tas ietver komponentus kopējās tirdzniecības politikas un attīstības sadarbības jomā. Šie paredzētā akta aspekti ir nesaraujami saistīti un neviens nav pakārtots otram.

               Tātad ierosinātā Padomes lēmuma materiālais juridiskais pamats ir LESD 207. un 209. pants.

               4.3.Secinājums

               Ierosinātā Padomes lēmuma juridiskajam pamatam būtu jābūt LESD 207. un 209. pantam saistībā ar 218. panta 9. punktu.

               2018/0020 (NLE)

               Priekšlikums

               PADOMES LĒMUMS,

               ar ko nosaka nostāju par EPN komitejas reglamenta pieņemšanu, kura Eiropas Savienības vārdā jāieņem EPN komitejā, kas izveidota ar  pagaidu ekonomisko partnerattiecību nolīgumu (EPN) starp Kotdivuāru, no vienas puses, un Eiropas Kopienu un tās dalībvalstīm, no otras puses

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 207. un 209. pantu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Pagaidu ekonomisko partnerattiecību nolīgums (turpmāk “nolīgums”) starp Kotdivuāru, no vienas puses, un Eiropas Kopienu un tās dalībvalstīm, no otras puses, tika parakstīts Abidžanā 2008. gada 26. novembrī un Briselē 2009. gada 22. janvārī
                  4
               , un to provizoriski piemēro kopš 2016. gada 3. septembra
                  5
               .

               (2)Ar nolīguma 73. pantu tiek izveidota EPN komiteja, kas atbild par visu nolīgumā minēto jomu pārvaldību un visu tajā minēto uzdevumu izpildi.

               (3)Nolīguma 73. pantā paredzēts, ka EPN komiteja pieņem noteikumus, kas reglamentē tās organizāciju un darbību.

               (4)EPN komiteja pirmajā sanāksmē pieņems lēmumu par tās reglamentu.

               (5)Ir lietderīgi noteikt nostāju, kas Savienības vārdā jāieņem EPN komitejā, jo EPN komitejas lēmums Savienībai ir saistošs,

               IR PIEŅĒMUSI ŠO LĒMUMU.

               1. pants

               Nostājas, kas Eiropas Savienības vārdā jāieņem EPN komitejas pirmajā sanāksmē, pamatā ir EPN komitejas lēmuma projekts, kurš pievienots šim lēmumam.

               2. pants

               Šis lēmums ir adresēts Komisijai.

               Briselē,

                     Padomes vārdā —

                     priekšsēdētājs

                     (1)

                        OV L 59, 3.3.2009, 1 lpp.

                     (2)

                        OV L 272, 7.10.2016., 1. lpp.

                     (3)

                        Tiesas 2014. gada 7. oktobra spriedums lietā C-399/12, Vācija/Padome (OIV), ECLI:EU:C:2014:2258, 61.– 64. punkts).

                     (4)

                        OV L 59, 3.3.2009, 1 lpp.

                     (5)

                        OV L 272, 7.10.2016., 1. lpp.

    ---documentbreak---

               EIROPAS KOMISIJA
            Briselē,5.2.2018
            COM(2018) 54 final
            PIELIKUMS
            dokumentam
            Priekšlikums Padomes Lēmums,
            ar ko nosaka nostāju par EPN komitejas reglamenta pieņemšanu, kura Eiropas Savienības vārdā jāieņem EPN komitejā, kas izveidota ar  pagaidu ekonomisko partnerattiecību nolīgumu (EPN) starp Kotdivuāru, no vienas puses, un Eiropas Kopienu un tās dalībvalstīm, no otras puses

               PIELIKUMS

               EPN KOMITEJAS, kura izveidota ar pagaidu ekonomisko partnerattiecību nolīgumu (EPN) starp Kotdivuāru, no vienas puses, un Eiropas Kopienu un tās dalībvalstīm, no otras puses, LĒMUMS Nr. …/2017 par EPN komitejas reglamenta pieņemšanu

               EPN KOMITEJA,

               ņemot vērā pagaidu ekonomisko partnerattiecību nolīgumu (turpmāk “nolīgums”) starp Kotdivuāru, no vienas puses, un Eiropas Kopienu un tās dalībvalstīm, no otras puses, kas tika parakstīts Abidžanā 2008. gada 26. novembrī un Briselē 2009. gada 22. janvārī
                  1
               , un jo īpaši tā 73. pantu,

               tā kā:

               Nolīgumā paredzēts, ka EPN komiteja pieņem noteikumus, kas reglamentē tās organizāciju un darbību,

               IR NOLĒMUSI ŠĀDI.

               1. pants

               EPN komitejas reglaments tiek pieņemts atbilstoši pielikumā izklāstītajam.

               2. pants

               Šis lēmums stājas spēkā ….

               (Vieta) (datums)

               I PIELIKUMS

               REGLAMENTS EPN KOMITEJAI,

               kura izveidota ar pagaidu ekonomisko partnerattiecību nolīgumu (EPN) starp Kotdivuāru, no vienas puses, un Eiropas Kopienu un tās dalībvalstīm, no otras puses

               1. pants

               Sastāvs un vadība

               1.EPN komiteju veido Eiropas Savienības Padomes un Eiropas Komisijas pārstāvji, no vienas puses, un Kotdivuāras pārstāvji, no otras puses, ministru vai vecāko civildienesta ierēdņu līmenī.

               2.Atsauce uz “Pusēm” reglamentā atbilst nolīguma 72. pantā sniegtajai definīcijai.

               3.EPN komiteju pārmaiņus 12 mēnešus vada Eiropas Savienības pārstāvis un Kotdivuāras pārstāvis. Pirmais periods sākas dienā, kad notiek EPN komitejas pirmā sanāksme, un beidzas nākamā gada 31. decembrī. EPN komitejas pirmais priekšsēdētājs ir Kotdivuāras pārstāvis.

               4.EPN komitejas sanāksmēs varēs aicināt piedalīties Rietumāfrikas Ekonomiskās un monetārās savienības (UEMOA) un Rietumāfrikas valstu ekonomikas kopienas (ECOWAS) Komisiju pārstāvjus. Puses var pieaicināt papildu novērotājus, tostarp privātā sektora un pilsoniskās sabiedrības pārstāvjus, kā arī ekspertus uz ad hoc pamata.

               2. pants

               Sanāksmes

               1.EPN komiteja tiekas regulāri ne retāk kā reizi gadā, un vajadzības gadījumā tā rīko ārkārtas sanāksmes, ja Puses par to vienojas.

               2.Visas EPN komitejas sanāksmes notiek laikā un vietā, par kuru vienojas abas Puses.

               3.EPN komitejas sanāksmes sasauc EPN komitejas priekšsēdētājs.

               3. pants

               Delegācijas

               Pirms katras sanāksmes EPN komitejas priekšsēdētājs tiek informēts par Kotdivuāras un ES Puses delegāciju paredzēto sastāvu.

               4. pants

               Sekretariāts

               Eiropas Komisijas un Kotdivuāras ierēdņi ik pēc divpadsmit mēnešu perioda pārmaiņus veic EPN komitejas sekretariāta pienākumus. Šis periods atbilst laikposmiem, kad EPN komiteju attiecīgi vada ES Puse un Kotdivuāra. Sekretariāta pienākumus veic tā Puse, no kuras ir komitejas priekšsēdētājs.

               5. pants

               Dokumenti

               Ja EPN komitejas apspriežu pamatā ir attiecīgi rakstveida dokumenti, Komitejas sekretariāts šādus dokumentus numurē un izplata kā EPN komitejas dokumentus.

               6. pants

               Korespondence

               1.Visu EPN komitejai adresēto korespondenci adresē EPN komitejas sekretariātam.

               2.Sekretariāts nodrošina to, ka EPN komitejai adresētā korespondence tiek pārsūtīta komitejas priekšsēdētājam un attiecīgā gadījumā tiek izplatīta kā dokumenti, kas minēti šā reglamenta 5. pantā, Pušu kontaktpersonām, kuras paredzētas nolīguma 73. pantā.

               3.Korespondenci no EPN komitejas priekšsēdētāja sekretariāts nosūta Pušu kontaktpersonām un vajadzības gadījumā izplata kā šā reglamenta 5. pantā minētos dokumentus.

               7. pants

               Sanāksmju darba kārtība

               1.Katrai sanāksmei EPN komitejas sekretārs, pamatojoties uz Pušu priekšlikumiem, sagatavo provizorisku darba kārtību. Ne vēlāk kā 15 dienas pirms sanāksmes sākuma EPN komitejas sekretariāts to nosūta Pušu kontaktpersonām.

               2.Provizoriskajā darba kārtībā iekļauj jautājumus, par kuriem sekretārs ne vēlāk kā vienu mēnesi pirms sanāksmes sākuma ir saņēmis lūgumu iekļaut tos darba kārtībā, tomēr šādus jautājumus iekļauj provizoriskajā darba kārtībā vienīgi tad, ja sekretārs ar tiem saistītos dokumentus ir saņēmis ne vēlāk kā provizoriskās darba kārtības nosūtīšanas dienā.

               3.Katras sanāksmes sākumā EPN komiteja pieņem darba kārtību. Ja Puses par to vienojas, darba kārtībā var iekļaut arī provizoriskajā darba kārtībā neiekļautus punktus.

               4.EPN komitejas priekšsēdētājs ar Pušu piekrišanu var pieaicināt ekspertus piedalīties komitejas sanāksmēs, lai sniegtu informāciju par konkrētiem jautājumiem.

               5.Vienojoties ar Pusēm, sekretariāts atbilstīgi attiecīgās lietas specifikai var saīsināt 1. punktā norādīto termiņu.

               8. pants

               Protokoli

               1.Sekretariāts pēc iespējas ātrāk sagatavo katras sanāksmes protokola projektu.

               2.Protokolā parasti sniedz kopsavilkumu par katru darba kārtības jautājumu, attiecīgā gadījumā norādot:

               a)visus EPN komitejai iesniegtos dokumentus;

               b)ikvienu paziņojumu, ko EPN komitejas loceklis lūdzis ierakstīt protokolā;

               c)pieņemtos lēmumus, sniegtos ieteikumus, saskaņotos paziņojumus un secinājumus konkrētos jautājumos.

               3.Protokolā iekļauj arī EPN komitejas sanāksmes dalībnieku sarakstu un viņus pavadošo delegāciju locekļu vārdus.

               4.Abas Puses protokolu apstiprina rakstveidā divu mēnešu laikā no sanāksmes dienas. Pēc protokola apstiprināšanas sekretariāts to paraksta divos eksemplāros, un katra Puse saņem šā autentiskā dokumenta oriģinālu.

               9. pants

               Lēmumi

               1.EPN komiteja lēmumus pieņem vienprātīgi.

               2.EPN komiteja var nolemt iesniegt Kotonū nolīguma 15. pantā definētajai ĀKK un ES Ministru padomei jebkuru vispārīgu jautājumu, kas rodas saistībā ar nolīgumu un attiecas uz ĀKK valstu un ES interesēm kopumā.

               3.Ja abas Puses piekrīt, sanāksmju starplaikā EPN komiteja lēmumus var pieņemt rakstiskā procedūrā. Rakstiskā procedūrā Puses apmainās ar notām.

               4.EPN komitejas lēmumu nosaukumā  ir vārds “lēmums”, tam seko kārtas numurs, pieņemšanas datums un temata norāde. Katrā lēmumā ir norādīta tā spēkā stāšanās diena.

               5.EPN komitejas pieņemtos lēmumus autentificē Eiropas Komisijas pārstāvis ES Puses vārdā un Kotdivuāras pārstāvis.

               6.Lēmumus nosūta Pusēm kā EPN komitejas dokumentus.

               10. pants

               Atklātums

               1.Ja vien nav nolemts citādi, EPN komitejas sanāksmes nav atklātas.

               2.Katra Puse var lemt par EPN komitejas lēmumu publicēšanu savā attiecīgajā oficiālajā izdevumā.

               11. pants

               Valoda

               1.EPN komitejas darba valoda ir Pusēm kopīgā oficiālā valoda.

               2.EPN komiteja rīko sanāksmes un pieņem lēmumus, izmantojot iesniegtos dokumentus un priekšlikumus, kādā no 1. punktā minētajām valodām.

               12. pants

               Izdevumi

               1.Katra Puse sedz visus izdevumus, kas tai radušies saistībā ar piedalīšanos EPN komitejas sanāksmēs: gan personāla, ceļa un uzturēšanās izdevumus, gan pasta un telesakaru izdevumus.

               2.Izdevumus saistībā ar sanāksmju organizēšanu un dokumentu pavairošanu sedz tā Puse, kas rīko sanāksmi.

               3.Ar sanāksmju mutisko tulkošanu un dokumentu rakstisko tulkošanu saistītos izdevumus sedz tā Puse, kas rīko sanāksmi. Izdevumus, kas saistīti ar mutisko tulkošanu un dokumentu rakstisko tulkošanu kādā no pārējām Eiropas Savienības oficiālajām valodām, sedz ES Puse.

                     (1)

                        OV L 59, 3.3.2009., 1. lpp.


               EIROPAS KOMISIJA
            Briselē, 9.2.2018
            COM(2018) 61 final
            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda izmantošanu saskaņā ar Vācijas pieteikumu EGF/2017/008 DE/FMT:ItalicGoodyear/FMT

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, kas piemērojami finansiālajiem ieguldījumiem no Eiropas Globalizācijas pielāgošanās fonda (EGF), ir izklāstīti Eiropas Parlamenta un Padomes 2013. gada 17. decembra Regulā (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  1
                ("EGF regula").

               2.Vācija 2017. gada 6. oktobrī iesniedza pieteikumu EGF/2017/008 DE/Goodyear, lai saņemtu finansiālu ieguldījumu no EGF pēc darba ņēmēju atlaišanas
                  2
                uzņēmumā Goodyear Dunlop Tires Germany GmbH Vācijā.

               3.Pēc šā pieteikuma izvērtēšanas Komisija saskaņā ar visiem piemērojamajiem EGF regulas noteikumiem secināja, ka nosacījumi EGF finansiālā ieguldījuma saņemšanai ir izpildīti.

               PIETEIKUMA KOPSAVILKUMS

                        EGF pieteikums

                        EGF/2017/008 DE/Goodyear

                        Dalībvalsts

                        Vācija

                        Attiecīgais(-ie) reģions(-i) (NUTS
                           3
                         2. līmenis)

                        Karlsrūes administratīvais apgabals (DE12)

                        Pieteikuma iesniegšanas datums

                        2017. gada 6. oktobris

                        Pieteikuma saņemšanas apliecinājuma datums

                        2017. gada 6. oktobris

                        Papildu informācijas pieprasījuma datums

                        2017. gada 23. oktobris

                        Papildu informācijas iesniegšanas termiņš

                        2017. gada 4. decembris

                        Izvērtējuma pabeigšanas termiņš

                        2018. gada 26. februāris

                        Intervences kritērijs

                        EGF regulas 4. panta 1. punkta a) apakšpunkts

                        Galvenais uzņēmums

                        Goodyear

                        Attiecīgo uzņēmumu skaits

                        1

                        Saimnieciskās darbības nozare(-s)

                        (NACE 2. redakcijas nodaļa)
                           4

                        NACE 2. redakcijas 22. nodaļa

                        (Gumijas un plastmasas izstrādājumu ražošana)

                        Meitasuzņēmumu, piegādes un pakārtotās ražošanas uzņēmumu skaits

                        0

                        Pārskata periods (maksimāli četri mēneši)

                        2017. gada 14. jūlijs – 2017. gada 5. oktobris

                        Atlaisto darba ņēmēju skaits pārskata periodā (a)

                        632

                        Atlaisto darba ņēmēju skaits pirms vai pēc pārskata perioda (b)

                        14

                        Kopējais atlaisto darba ņēmēju skaits (a + b)

                        646

                        Atbalsttiesīgo saņēmēju kopskaits

                        646

                        Paredzēto atbalsta saņēmēju kopskaits

                        646

                        Jauniešu skaits, kuri nav nodarbināti un nav iesaistīti izglītībā vai apmācībā (NEET), kuriem paredzēts sniegt atbalstu

                        0

                        Individualizēto pakalpojumu budžets (EUR)

                        3 464 371

                        EGF pasākumu īstenošanas budžets
                           5
                         (EUR)

                        144 348

                        Kopējais budžets (EUR)

                        3 608 719

                        EGF ieguldījums (60 %) (EUR)

                        2 165 231

               PIETEIKUMA IZVĒRTĒŠANA

               Procedūra

               4.Pieteikumu EGF/2017/008 DE/Goodyear Vācija iesniedza 12 nedēļu laikā no dienas, kad bija izpildīti EGF regulas 4. pantā minētie intervences kritēriji, proti, 2017. gada 6. oktobrī. Komisija tajā pašā dienā apstiprināja minētā pieteikuma saņemšanu un 2017. gada 23. oktobrī pieprasīja no Vācijas papildu informāciju. Šī papildu informācija tika sniegta sešu nedēļu laikā no pieprasījuma dienas. Termiņš, kurā Komisijai būtu jāizvērtē pieteikuma atbilstība finansiālā ieguldījuma piešķiršanas nosacījumiem, proti, 12 nedēļas no pilnīga pieteikuma saņemšanas dienas, beidzas 2018. gada 26. februārī.

               Pieteikuma atbilstība

               Attiecīgie uzņēmumi un atbalsta saņēmēji

               5.Pieteikums attiecas uz 646 darba ņēmējiem, kas atlaisti no darba uzņēmumā Goodyear Dunlop Tires Germany GmbH. Šis uzņēmums darbojas saimnieciskās darbības nozarē, kas klasificēta NACE 2. redakcijas 22. nodaļā (Gumijas un plastmasas izstrādājumu ražošana). Goodyear veiktie atlaišanas gadījumi notikuši NUTS 2. līmeņa reģionā — Karlsrūes administratīvajā apgabalā (DE12) Vācijā.

                        Uzņēmumi un atlaisto darba ņēmēju skaits pārskata periodā

                        Goodyear Dunlop Tires Germany GmbH

                        632

               Intervences kritēriji

               6.Vācija iesniedza pieteikumu saskaņā ar EGF regulas 4. panta 1. punkta a) apakšpunktā minētajiem intervences kritērijiem, kuri par nosacījumu izvirza to, ka četru mēnešu pārskata periodā vismaz 500 darba ņēmēji ir atlaisti kādā dalībvalsts uzņēmumā, ieskaitot darba ņēmēju atlaišanu piegādes uzņēmumos un pakārtotās ražošanas uzņēmumos un/vai un pašnodarbinātu personu darbības beigšanos.

               7.Pieteikuma pārskata periods ir no 2017. gada 14. jūlija līdz 2017. gada 5. oktobrim.

               8.Pārskata periodā atlaisto darba ņēmēju skaits ir šāds:

               –632 darba ņēmēji atlaisti uzņēmumā Goodyear.

               Atlaisto darba ņēmēju skaita un darbības beigšanas aprēķināšana

               9.Pārskata periodā atlaisto darba ņēmēju skaits ir aprēķināts šādi:

               –632 no datuma, kad darba devējs individuāli paziņo darba ņēmējam par atlaišanu vai darba līguma izbeigšanu.

               Atbalsttiesīgie saņēmēji

               10.Papildus jau minētajiem darba ņēmējiem atbalsttiesīgi ir arī 14 darba ņēmēji, kas atlaisti pirms vai pēc pārskata perioda. Visus šos darba ņēmējus atlaida pēc vispārēja paziņojuma par plānoto atlaišanu 2016. gada 24. oktobrī. Var noteikt skaidru cēloņsakarību ar notikumu, kurš izraisīja atlaišanu pārskata periodā.

               11.Tāpēc kopējais atbalsttiesīgo saņēmēju skaits ir 646.

               Saikne starp darba ņēmēju atlaišanu un globalizācijas izraisītām lielām strukturālām pārmaiņām pasaules tirdzniecības modeļos

               12.Lai noteiktu saikni starp atlaišanas gadījumiem un globalizācijas izraisītām lielām strukturālām pārmaiņām pasaules tirdzniecības modeļos, Vācija apgalvo, ka globalizācija ir negatīvi ietekmējusi B segmenta automobiļu riepu ražošanu
                  6
                ES. Tas saistīts ar to, ka Āzijas valstu piegādātāji pēdējos gados ir ieguvuši ievērojamas tirgus daļas.

               13.Vieglo automobiļu ražošana ES–27 valstīs finanšu krīzes laikā strauji kritās, un, lai gan pēdējos gados tā ir atkal nedaudz palielinājusies, līdz 2016. gadam tā neatguva 2006. gada līmeni. Atbilstoši

                  Eiropas Autoražotāju asociācijas

                (ACEA) veiktajai analīzei mazāku automobiļu tirdzniecības līmenis 2016. gadā vēl arvien atpalika no 2005. gada līmeņa. Savukārt Eiropā saražoto mehānisko transportlīdzekļu pasaules tirgus daļa saruka no 35 % (2001. gadā) līdz 23 % (2016. gadā). Tajā pašā laikposmā Ķīnas pasaules tirgus daļa pieauga no 5 % līdz 30 %
                  7
               . Pēdējo desmit gadu laikā automobiļu ražošana Āzijas valstīs palielinājusies par 45 %
                  8
               .

               14.No 2015. gada līdz 2016. gadam imports Eiropas Savienībā palielinājās par 22 %, savukārt eksports samazinājās par 3 %
                  9
               . Lai gan lielākā daļa importēto transportlīdzekļu ir no Turcijas (tirgus daļa 29 %), mehānisko transportlīdzekļu importa lielāko pieaugumu 2015.–2016. gadā sasniedza Indija (31 % palielinājums), kurai cieši seko Dienvidāfrika (29 %) un Japāna (20 %)
                  10
               . Automobiļu, kā arī riepu ražotāju ilgtermiņa tirgus stratēģijas ir jāsaskaņo ar potenciālās izaugsmes rādītājiem. No 2005. līdz 2015. gadam motorizācija Eiropas Savienībā palielinājās tikai par 9 %, savukārt Āzijā un Okeānijā tajā pašā laikposmā motorizācija pieauga par 140 % un Centrālamerikā un Dienvidamerikā — par 59 %
                  11
               .

               15.Rezultātā kopš tūkstošgades mijas ievērojami mainījies ir arī pasaules riepu tirgus. Lai gan trīs lielie pasaules līmeņa dalībnieki — Bridgestone, Michelin un Goodyear — 2000. gadā saražoja 57 % no pasaules riepu apjoma, to nozīmīgums pasaules mērogā līdz 2013. gadam samazinājās līdz 38 %. Saskaņā ar Ernst & Young Consulting iekšēju pētījumu tajā pašā laikposmā tādu Āzijas valstu kā Ķīnas, Taivānas un Singapūras ražotāju tirgus daļa pieauga no 4 % (2001. gadā) līdz 20 % (2013. gadā). Saskaņā ar Eiropas Riepu un gumijas ražotāju asociācijas (ETRMA) sniegto informāciju no 10 riepu ražotājiem ar vislielāko apgrozījumu 2016. gadā seši ražotāji bija no Āzijas valstīm
                  12
               .

               16.Eiropas Savienībā 2015. gadā riepu imports (130 miljoni riepu) krietni pārspēja eksportu (74 miljoni riepu). ES riepu ražošanas apjoms 2015. gadā (4,9 miljoni tonnu) vēl arvien nedaudz atpalika no 2007. gada ražošanas rādītāja (5,1 miljons tonnu)
                  13
               .

               17.Tirgus izpētes institūta Gesellschaft für Konsumforschung publicētais pētījums atklāj — lai gan 77 % Vācijā 2005. gadā pārdoto riepu bija B segmenta riepas, šādi riepu izmēri veidoja tikai 43 % no pārdošanas apjoma Vācijā 2014. gadā. Tas liecina, ka mazāku transportlīdzekļu ražošana pārvietota uz Āzijas un Dienvidamerikas izaugsmes tirgiem
                  14
               .

               18.Līdz šim saistībā ar NACE 2. redakcijas 22. nodaļu (Gumijas un plastmasas izstrādājumu ražošana) nav iesniegts neviens EGF pieteikums
                  15
               .

               Notikumi, kas izraisījuši darba ņēmēju atlaišanu un darbības beigšanu

               19.Notikums, kas izraisīja minēto atlaišanu, ir Goodyear ražotnes pilnīga slēgšana Filipsburgā. Uzņēmums Goodyear Tire & Rubber Company ir dibināts Akronā, Ohaio, ASV, 1898. gadā un ir viens no pasaules vadošajiem riepu ražotājiem. 1954. gadā tika izveidots uzņēmums Deutsche Goodyear GmbH, un 1966. gadā tika uzsāka uzņēmuma riepu rūpnīcas būvniecība Filipsburgā. Uzņēmumā Goodyear Dunlop Vācijā pašlaik strādā aptuveni 7600 darba ņēmēju. Tā galvenā mītne Vācijā atrodas Hānavā. Citas Vācijas ražotnes atrodas Firstenvaldē, Vitlihā, Rīzā un Fuldā.

               20.Tā kā ES automobiļu ražošana un tirgus daļas globalizācijas rezultātā ir samazinājušās, uzņēmumam Goodyear B segmentā ir izveidojies ievērojams jaudas pārpalikums, kas sasniedz aptuveni piecus miljonus riepu uzņēmuma integrētajā Eiropas ražošanas struktūrā. Tas atbilst vienas ražotnes vidējai gada jaudai. Tāpēc Goodyear bija spiests slēgt vienu no tā Eiropas rūpnīcām. Uzņēmums nolēma slēgt ražotni Filipsburgā, kurai ir vislielākā B segmenta riepu ražošanas jauda no visām Goodyear Eiropas ražotnēm. Tāpēc Goodyear vadība 2016. gada 24. oktobrī paziņoja, ka Filipsburgas riepu rūpnīca ar 888 darba ņēmējiem ir jāslēdz 2017. gadā.

               21.Goodyear 2017. gada 26. aprīlī ar arodbiedrību IG BCE noslēdza koplīgumu, ar ko regulē atlaišanas nosacījumus. Pēc sarunām ar uzņēmumu padomi tas tika iekļauts atlaišanas shēmā. Ražošana jau bija pārtraukta 2017. gada 15. jūlijā, un bija paziņots, ka rūpnīcu slēgs 2017. gada 31. decembrī.

               22.Sociālie partneri piekrita divu pārejas uzņēmumu izveidei. Saskaņā ar Vācijas tiesību aktiem pārejas uzņēmuma izveide nav obligāta. Uzņēmumam, no kura atlaisti darba ņēmēji, nav pienākuma dot ieguldījumu pārejas uzņēmuma izveidē. Ja nebūtu iesaistījies uzņēmums, no kura atlaisti darba ņēmēji, pārejas uzņēmums nebūtu izveidots. Vācijas sociālo tiesību kodeksā (SGB III 110. un 111. pants) noteikts tiesiskais regulējums attiecībā uz gadījumiem, ja uzņēmums, no kura atlaisti darba ņēmēji, piedāvā iespēju piedalīties pārejas uzņēmuma izveidē un ja sociālie partneri tai piekrīt.

               23.Pārejas uzņēmumus vadīs uzņēmums weitblick–personalpartner GmbH, kas pieder Vācijas arodbiedrību konfederācijai (Deutscher Gewerkschaftsbund — DGB). 646 darba ņēmēji parakstījuši trīspusēju vienošanos, saskaņā ar kuru pēc darba attiecību oficiālas izbeigšanas uzņēmumā Goodyear viņi sāk darbu pārejas uzņēmumā. 632 darba ņēmēji parakstījuši vienošanos pārskata periodā, 14 darba ņēmēji to vēl nav paguvuši parakstīt grūtniecības un dzemdību atvaļinājuma u. c. iemeslu dēļ, bet gaidāms, ka vienošanās tiks parakstīta, pirms beigsies līgums ar Goodyear. Personas, kas izvēlējās nesākt darbu pārejas uzņēmumā, jau bija atradušas jaunu darbu vai arī nolēma pensionēties.

               24.Goodyear ir izmaksājis saskaņotus atlaišanas pabalstus, kas papildina mācību pabalstu (Transferkurzarbeitergeld), un paredzējis pārkvalifikācijas budžetu aptuveni EUR 3000 apmērā katram darba ņēmējam. Katra darba ņēmēja pārejas laikposmu aprēķina, pamatojoties uz darba stāžu uzņēmumā, un tas ir maksimāli viens gads.

               25.Papildu EGF palīdzība tiks izmantota, lai papildinātu pasākumus, un to var izmantot arī, lai pagarinātu atsevišķo pasākumu ilgumu. 595 darba ņēmēji sāks darbu pirmajā pārejas uzņēmumā 2018. gada 1. janvārī. Tā kā vēl 51 darba ņēmējs turpina strādāt, demontējot Goodyear ražotni, ir izveidots otrs pārejas uzņēmums, lai pārējie darba ņēmēji varētu sākt darbu otrajā pārejas uzņēmumā 2018. gada 1. aprīlī.

               Paredzamā atlaišanas ietekme uz ekonomiku un nodarbinātību vietējā, reģionālā vai valsts līmenī

               26.Gaidāms, ka atlaišana ļoti nelabvēlīgi ietekmēs vietējo ekonomiku. Filipsburgas pilsēta, kurā ir aptuveni 13 000 iedzīvotāju, atrodas valsts nodarbinātības dienesta (VND) Vaghoizeles (Waghäusel) apgabalā (iedzīvotāju kopskaits — aptuveni 60 000). Terciārajā sektorā ir tikai 48 % darbvietu, tāpēc tas ir nepietiekami pārstāvēts salīdzinājumā ar Vācijas federālo zemi Bādeni–Virtembergu kopumā (63 %). Šim reģionam galvenokārt ir raksturīgi, ka apstrādes rūpniecībā strādājošo cilvēku īpatsvars ir lielāks par vidējo. Salīdzinot ar kaimiņos esošajiem apgabaliem, bezdarba līmenis Vaghoizeles reģionā ir samērā augsts un sasniedz 5,7 % (2017. gada jūnijā) (salīdzinājumam — 3,3 % kaimiņos esošajā Karlsrūes apgabalā). Bezdarbs Vaghoizeles apgabalā palielinās un ir par 17 % augstāks nekā iepriekšējā gadā. Šķiet, ka visnelabvēlīgākajā situācijā reģionālajā darba tirgū ir migrantu izcelsmes iedzīvotāji un vecāka gadagājuma cilvēki. 25 % bezdarbnieku ir ārvalstnieki, un apmēram viena trešdaļa ilgstošo bezdarbnieku, kas saņem sociālo palīdzību, ir vecāki par 55 gadiem. Liela daļa Goodyear atlaisto darba ņēmēju arī ietilpst šajās kategorijās.

               27.Goodyear ražotne bija lielākais darba devējs reģionā (otrs lielākais — kodolektrostacija). Tā kā Vācija nolēmusi būt kodolbrīva valsts, kodolelektrostaciju gatavojas slēgt dažu nākamo gadu laikā. Vairāki mazāki vai vidēji uzņēmumi reģionā ir atlaiduši no darba simtiem darba ņēmēju, piemēram, 146 cilvēki 2017. gada vasarā atlaisti uzņēmumā, kas darbojas autobūves nozarē, un 144 cilvēki atlaisti no darba kāda preses izdevēja slēgšanas dēļ. Reģionā norisinās strukturālas pārmaiņas. Tāpēc VND ir izstrādājis kvalifikācijas un prasmju stratēģiju, kurā ņemtas vērā gan darba tirgus (turpmākās) vajadzības, gan arī attiecīgo darba ņēmēju kvalifikācijas līmenis.

               Paredzētie atbalsta saņēmēji un ierosinātās darbības

               Paredzētie atbalsta saņēmēji

               28.Aplēsts, ka pasākumos piedalīsies 646 atlaistie darba ņēmēji. Šos darba ņēmējus pēc to dzimuma, valstspiederības un vecuma grupas var iedalīt šādi:

                        Kategorija

                        Paredzēto atbalsta
                           saņēmēju skaits (procenti ir noapaļoti)

                        Dzimums:

                        vīrieši:

                        641

                        (99,23 %)

                        sievietes:

                        5

                        (0,77 %)

                        Valstspiederība:

                        ES valstspiederīgie:

                        493

                        (76,32 %)

                        nav ES valstspiederīgie:

                        153

                        (23,68 %)

                        Vecuma grupa:

                        15–24 gadi:

                        15

                        (2,32 %)

                        25–29 gadi:

                        33

                        (5,11 %)

                        30–54 gadi:

                        428

                        (66,25 %)

                        55–64 gadi:

                        168

                        (26,01 %)

                        vairāk nekā 64 gadi:

                        2

                        (0,31 %)

               Ierosināto pasākumu atbilstība

               29.Kā norādīts iepriekš, sociālie partneri piekrita izveidot divus pārejas uzņēmumus, rūpējoties par divām dažādām no Goodyear ražotnes atlaisto darba ņēmēju grupām, kas attiecīgi uzsāk darbu pirmajā pārejas uzņēmumā 2018. gada 1. janvārī un otrajā pārejas uzņēmumā — 2018. gada 1. aprīlī. Goodyear piedāvātos papildu pasākumus nodrošina arī pārejas uzņēmums, taču tie nav ietverti EGF pieteikumā. Visi turpmāk izklāstītie pasākumi kopā veido individualizētu pakalpojumu kopumu, kas saskaņots ar pārejas uzņēmumiem un paredzēts, lai atlaistos darba ņēmējus no jauna integrētu darba tirgū.

               30.Atlaistajiem darba ņēmējiem sniedzamie individualizētie pakalpojumi ietver šādas darbības.

               –Kvalifikācijas celšanas pasākumi. Tos piedāvā atbalsttiesīgajiem darba ņēmējiem pēc profila noteikšanas un profesionālās orientācijas intervijām un nolūkā palīdzēt tiem gūt labumu no darba tirgū esošajām iespējām. Piedāvātie apmācību kursi vērsti uz nozarēm, kurām ir nākotnes izredzes, piemēram, metālapstrādes un uzglabāšanas pakalpojumu nozarēm. Kursus var nodrošināt individuāli vai grupās, un tiek piedāvāti dažādi kursi, sākot no pamatprasmju kursiem līdz kvalifikācijas celšanas kursiem un kursiem, kuros dalībnieki tiek sagatavoti karjeras maiņai. Vācu valodas kursos īpaša uzmanība pievērsta dalībniekiem, kuriem ir ļoti zems vācu valodas prasmju līmenis.

               –Līdzinieku grupas / darbsemināri. Tās ir grupas, kurās koordinators palīdz dalībniekiem apmainīties ar idejām un pārdomām. Līdzinieku grupas var pievērsties dažādiem tematiem, piemēram, laika pārvaldībai, pašvadībai, veselības aizsardzības pasākumu veicināšanai, vai arī var veidot īpašas līdzinieku grupas migrantu izcelsmes dalībniekiem. Tiek piedāvāti dažādi darbsemināri, piemēram par darba un privātās dzīves saskaņošanu vai dzimumu jautājumiem.

               –Konsultācijas par saimnieciskās darbības sākšanu. Tas ir konsultāciju pakalpojumu kopums personām, kas vēlas sākt savu saimniecisko darbību. Šajos pakalpojumos iekļauti individualizēti un pielāgoti apmācības pasākumi.

               –Darba meklēšana. Profesionāli nodarbinātības aģenti palīdz atrast vēl nepublicētas iespējamās vakances, kas varētu būt piemērotas atbalsttiesīgajiem darba ņēmējiem. Plānots arī nodarbinātības gadatirgus.

               –Papildu darbaudzināšana / nodarbinātības nodrošināšana. Pēc jauna darba uzsākšanas darba ņēmēji var gūt labumu no papildu konsultāciju pakalpojumiem, lai atvieglotu jaunā darba uzsākšanu un samazinātu darba zaudēšanas risku.

               –Mācību pabalsts. Maksājumu uzsāk dienā, kad darba ņēmējs sāk darbu pārejas uzņēmumā un izbeidz, tiklīdz persona beidz strādāt pārejas uzņēmumā.

               31.Projekts sekmē Vācijas tautsaimniecības ilgtspējīgu attīstību. Organizētie pasākumi atbilst Vācijas ilgtspējas stratēģijai, un uzņēmumam weitblick–personalpartner GmbH, kam uzticēts izveidot abus pārejas uzņēmumus, ir ilgtspējas sertifikācija.

               32.Aprakstītās ierosinātās darbības ir aktīvi darba tirgus pasākumi atbilstīgi EGF regulas 7. pantā noteiktajām atbalsttiesīgajām darbībām. Šīs darbības neaizstāj pasīvus sociālās aizsardzības pasākumus.

               33.Vācija ir sniegusi nepieciešamo informāciju par darbībām, kas attiecīgajam uzņēmumam ir obligāti jāveic saskaņā ar valsts tiesību aktiem vai koplīgumiem. Uzņēmums ir apliecinājis, ka EGF finansiālais ieguldījums neaizstās minētās darbības.

               Aplēstais budžets

               34.Aplēstās kopējās izmaksas ir EUR 3 608 719, kas ietver izdevumus par individualizētajiem pakalpojumiem EUR 3 464 371 apmērā un izdevumus par sagatavošanās, pārvaldības, informācijas un reklāmas, kā arī kontroles un ziņošanas pasākumiem EUR 144 348 apmērā.

               35.Kopējais finansiālais ieguldījums, kas pieprasīts no EGF, ir EUR 2 165 231 (60 % no kopējām izmaksām).

                        Darbības

                        Aplēstais dalībnieku skaits

                        Aplēstās izmaksas (noapaļotas) uz vienu dalībnieku
                           16
                        (EUR)

                        Aplēstās kopējās izmaksas

                        (EUR)

                        Individualizēti pakalpojumi (darbības saskaņā ar EGF regulas 7. panta 1. punkta a) un c) apakšpunktu)

                        Kvalifikācijas celšanas pasākumi (Qualifizierungsmaßnahmen)

                        288

                        4512

                        1 299 516

                        Līdzinieku grupas / darbsemināri

                        276

                        1294

                        357 086

                        Konsultācijas par saimnieciskās darbības sākšanu (Existenzgründerberatung)

                        30

                        1690

                        50 710

                        Darba meklēšana (Stellenakquise)

                        350

                        369

                        129 319

                        Papildu darbaudzināšana / nodarbinātības nodrošināšana (Nachbetreuung/Beschäftigungssicherung)

                        646

                        643

                        415 211

                        Starpsumma (a):

                        Procentuāli no individualizēto pakalpojumu kopuma:

                        –

                        2 251 842

                        (65 %)

                        Pabalsti un stimuli (darbības saskaņā ar EGF regulas 7. panta 1. punkta b) apakšpunktu)

                        Mācību pabalsts (Transferkurzarbeitergeld)

                        646

                        1877

                        1 212 529

                        Starpsumma (b):

                        Procentuāli no individualizēto pakalpojumu kopuma:

                        –

                        1 212 529

                        (35 %)

                         Darbības saskaņā ar EGF regulas 7. panta 4. punktu

                        1. Sagatavošanās pasākumi

                        –

                        21 652

                        2. Pārvaldība

                        –

                        79 391

                        3. Informācija un reklāma

                        –

                        7218

                        4. Kontrole un ziņošana

                        –

                        36 087

                        Starpsumma (c):

                        Procentuāli no kopējām izmaksām:

                        –

                        144 348

                        (4 %)

                        Kopējās izmaksas (a + b + c):

                        –

                        3 608 719

                        EGF ieguldījums (60 % no kopējām izmaksām)

                        –

                        2 165 231

               36.To darbību izmaksas, kuras iepriekšminētajā tabulā noteiktas kā darbības saskaņā ar EGF regulas 7. panta 1. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Vācija apstiprināja, ka šīs darbības ir atkarīgas no tā, vai paredzētie atbalsta saņēmēji aktīvi piedalās darba meklēšanas vai apmācības pasākumos.

               Izdevumu atbilstības periods

               37.Vācija sāka sniegt individualizētos pakalpojumus paredzētajiem atbalsta saņēmējiem 2018. gada 1. janvārī. Tāpēc tiesības saņemt EGF finansiālu ieguldījumu par izdevumiem, kas saistīti ar šīm darbībām, ir no 2018. gada 1. janvāra līdz 2020. gada 1. janvārim.

               38.Vācijai 2017. gada 7. jūlijā sāka rasties administratīvie izdevumi saistībā ar EGF īstenošanu. Tāpēc par izdevumiem saistībā ar sagatavošanās, pārvaldības, informācijas un reklāmas, kontroles un ziņošanas pasākumiem ir tiesības saņemt EGF finansiālu ieguldījumu no 2017. gada 7. jūlija līdz 2020. gada 1. jūlijam.

               Papildināmība ar darbībām, ko finansē no valsts vai Savienības fondiem

               39.Valsts priekšfinansējuma vai līdzfinansējuma avoti ir federālais budžets un Bundesagentur für Arbeit (Federālais nodarbinātības dienests). Tie sniedz valsts ieguldījumu 40 % apjomā no to EGF finansēto pasākumu kopējām izmaksām, kurus piedāvā pārejas uzņēmums
                  17
               .

               40.Vācija ir apstiprinājusi, ka iepriekš aprakstītie pasākumi, kas saņem EGF finansiālu ieguldījumu, nesaņems finansiālus ieguldījumus no citiem Savienības finanšu instrumentiem.

               Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī vietējām un reģionālām iestādēm

               41.Vācija ir norādījusi, ka saskaņotais individualizēto pakalpojumu kopums ir izstrādāts, apspriežoties ar visām iesaistītajām personām, jo īpaši atlaisto darba ņēmēju pārstāvjiem, sociālajiem partneriem un reģionālajām iestādēm. Plānojot EGF atbalsta pasākumus, Nodarbinātības un sociālo lietu federālā ministrija veica pārrunas ar Goodyear vadību, uzņēmumu padomi un arodbiedrību IG BCE, kā arī VND, lai apspriestu EGF iespējamā atbalsta vērienu. Apaļā galda diskusiju laikā 2017. gada 7. jūlijā visas iesaistītās personas skaidri atbalstīja iespējamo EGF pieteikumu. Visas iesaistītās personas cieši sadarbojās, un 2017. gada 18. septembrī VND darīja zināmu plānotā individualizēto pasākumu kopuma koncepciju.

               Pārvaldības un kontroles sistēmas

               42.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Vācija ir informējusi Komisiju, ka finansiālo ieguldījumu pārvaldīs tās pašas struktūras Nodarbinātības un sociālo lietu federālajā ministrijā (Bundesministerium für Arbeit und Soziales), kas pārvalda Eiropas Sociālo fondu (ESF). Tomēr Gruppe Europäische Fonds für Beschäftigung ietvaros kā EGF vadošā iestāde darbojas Referat EF 4, savukārt ESF vadošā iestāde ir Referat EF 1. Organisationseinheit Prüfbehörde ir kontroles iestāde gan attiecībā uz EGF, gan attiecībā uz ESF. Šīs struktūras pārvaldīja arī iepriekšējos EGF ieguldījumus Vācijā. Panākot administratīvu vienošanos, daži EGF vadošās iestādes uzdevumi ir pastāvīgi deleģēti VND.

               Saistības, ko uzņemas attiecīgā dalībvalsts

               43.Vācija ir sniegusi visus nepieciešamos apliecinājumus tam, ka:

               –piekļuvē ierosinātajām darbībām un to īstenošanai tiks piemēroti vienlīdzīgas attieksmes un nediskriminācijas principi,

               –ir ievērotas valsts un ES tiesību aktos paredzētās prasības par kolektīvo atlaišanu,

               –uzņēmums Goodyear, kurš pēc atlaišanas turpina darbību, ir ievērojis juridiskos pienākumus, kas attiecas uz darba ņēmēju atlaišanu, un ir sniedzis darba ņēmējiem atbilstošu palīdzību,

               –ierosinātās darbības nesaņems finansiālu atbalstu no citiem Savienības fondiem vai finanšu instrumentiem, kā arī tiks novērsta jebkāda dubulta finansēšana,

               –ierosinātās darbības papildinās no struktūrfondiem finansētās darbības,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               44.EGF nepārsniedz maksimālo gada apjomu EUR 150 miljonu apmērā (2011. gada cenās), kā paredzēts 12. pantā Padomes 2013. gada 2. decembra Regulā (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam
                  18
               .

               45.Pēc pieteikuma izskatīšanas attiecībā uz EGF regulas 13. panta 1. punktā paredzētajiem nosacījumiem un ņemot vērā paredzēto atbalsta saņēmēju skaitu, ierosinātās darbības un aplēstās izmaksas, Komisija ierosina izmantot EGF līdzekļus EUR 2 165 231 apmērā, kas veido 60 % no kopējām ierosināto darbību izmaksām, lai sniegtu finansiālu ieguldījumu saistībā ar pieteikumu.

               46.Ierosināto lēmumu izmantot EGF pieņems kopā Eiropas Parlaments un Padome, kā paredzēts 13. punktā Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību
                  19
               .

               Saistītie akti

               47.Vienlaikus ar šo priekšlikumu lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu EUR 2 165 231 apmērā pārvietošanu uz attiecīgo budžeta pozīciju.

               48.Tajā pašā laikā, kad Komisija pieņems šo priekšlikumu lēmumam par EGF izmantošanu, tā ar īstenošanas aktu pieņems lēmumu par finansiālo ieguldījumu, kas stājas spēkā dienā, kad Eiropas Parlaments un Padome pieņem ierosināto lēmumu izmantot EGF.

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda izmantošanu saskaņā ar Vācijas pieteikumu EGF/2017/008 DE/Goodyear

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  20
               , un jo īpaši tās 15. panta 4. punktu,

               ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību
                  21
                un jo īpaši tā 13. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda (EGF) mērķis ir sniegt atbalstu darba ņēmējiem, kas atlaisti no darba, un pašnodarbinātām personām, kuru darbība ir beigusies, jo globalizācijas rezultātā ir notikušas lielas strukturālas pārmaiņas pasaules tirdzniecības modeļos, turpinās globālā finanšu un ekonomikas krīze vai sākas jauna globāla finanšu un ekonomikas krīze, un palīdzēt viņiem no jauna iekļauties darba tirgū.

               (2)EGF var izmantot, nepārsniedzot maksimālo summu EUR 150 miljoni gadā (2011. gada cenās), kā noteikts Padomes Regulas (ES, Euratom) Nr. 1311/2013
                  22
                12. pantā.

               (3)Vācija 2017. gada 6. oktobrī iesniedza pieteikumu par EGF izmantošanu saistībā ar darba ņēmēju atlaišanu uzņēmumā Goodyear Dunlop Tires Germany GmbH Vācijā. Pieteikums tika papildināts ar papildu informāciju saskaņā ar Regulas (ES) Nr. 1309/2013 8. panta 3. punktu. Šis pieteikums atbilst Regulas (ES) Nr. 1309/2013 13. pantā noteiktajām prasībām par EGF finansiālā ieguldījuma noteikšanu.

               (4)Tāpēc būtu jāizmanto EGF, lai sniegtu finansiālu ieguldījumu EUR 2 165 231 apmērā saistībā ar Vācijas iesniegto pieteikumu.

               (5)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2018. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 2 165 231 saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [tā pieņemšanas datums]*.

               Briselē,

                  Eiropas Parlamenta vārdā —
                        Padomes vārdā —

                  priekšsēdētājs
                        priekšsēdētājs

                     (1)

                        OV L 347, 20.12.2013., 855. lpp.

                     (2)

                        EGF regulas 3. panta nozīmē.

                     (3)

                        Komisijas 2012. gada 8. novembra Regula (ES) Nr. 1046/2012, ar ko īsteno Eiropas Parlamenta un Padomes Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi attiecībā uz jaunā reģionālā sadalījuma laikrindu nosūtīšanu (OV L 310, 9.11.2012., 34. lpp.).

                     (4)

                        OV L 393, 30.12.2006., 1. lpp.

                     (5)

                        Saskaņā ar Regulas (ES) Nr. 1309/2013 7. panta 4. punktu.

                     (6)

                        Riepu tirgus kopumā aptver divus segmentus, ko nosaka atbilstoši riteņa diska izmēram. B segmentā ir 13–16 collu diski, ko parasti izmanto maziem vai vidējiem transportlīdzekļiem, savukārt A segmentā ir 17–22 collu diski, kas raksturīgi lielākiem automobiļiem.

                     (7)

                        ACEA, The Automobile Industry Pocket Guide 2017–2018, http://www.acea.be/publications/article/acea-pocket-guide.

                     (8)

                        OICA 2017: Statistics,
                  http://www.oica.net/category/production-statistics/
                  .

                     (9)

                        Eurostat 2017: Extra EU trade of motor vehicles, by category, 2013-2016 (EUR million), http://ec.europa.eu/eurostat/statistics-explained/index.php/File:Extra_EU_trade_of_motor_vehicles,_by_category,_2013-2016_(EUR_million).png.

                     (10)

                        ACEA, The Automobile Industry Pocket Guide 2017–2018, http://www.acea.be/publications/article/acea-pocket-guide.

                     (11)

                        ACEA, The Automobile Industry Pocket Guide 2017–2018, http://www.acea.be/publications/article/acea-pocket-guide.

                     (12)

                        ETRMA 2017: Statistics – Edition 2016, Nr. 8, http://www.etrma.org/uploads/Modules/Documentsmanager/20161208---statistics-booklet-2016-final5.pdf.

                     (13)

                        ETRMA 2017: Statistics – Edition 2016, Nr. 8, http://www.etrma.org/uploads/Modules/Documentsmanager/20161208---statistics-booklet-2016-final5.pdf.

                     (14)

                        GFK 2015: GfK Retail Sales Tracking Data, Tire Trade Germany, Jan-Dec 2005 to Jan-Dec 2014, https://blog.gfk.com/wp-content/uploads/2015/04/01-a.png.

                     (15)

                        Saistībā ar attiecīgo NACE 2. redakcijas 29. nodaļu (Automobiļu, piekabju un puspiekabju ražošana) ir iesniegti 23 EGF pieteikumi, no kuriem 13 pieteikumu pamatā ir ar tirdzniecību saistīta globalizācija un 10 pieteikumu pamatā — globālā finanšu un ekonomikas krīze. Daudzos gadījumos lēmumu par darba ņēmēju atlaišanu dažādā mērā ietekmēja abi kritēriji (globalizācija un krīze). Šādā gadījumā dalībvalstij pašai ir jānosaka konkrētā pieteikuma galvenais iemesls un jāsniedz argumentēta analīze par saistību starp atlaišanu un attiecīgo kritēriju un tajā skaidri jāpierāda cēloņsakarība.

                     (16)

                        Aplēstās kopējās izmaksas, dalot ar aplēsto dalībnieku skaitu; vidējās aplēstās izmaksas uz dalībnieku ir noapaļotas, lai izvairītos no decimāldaļskaitļiem.

                     (17)

                        Tādu individualizēto pakalpojumu kopuma nodrošināšanu, kurā ietverti pabalstu maksājumi, kā arī aktīva darba tirgus pasākumi, varēs sākt, tiklīdz darba ņēmēji oficiāli sāks darbu pārejas uzņēmumā (attiecīgi 2018. gada 1. janvārī vai 2018. gada 1. aprīlī). No sākuma darba ņēmējiem maksā mācību pabalstu (Transferkurzarbeitergeld), par ko ir tiesības saņemt EGF līdzfinansējumu, kamēr atlaistie darba ņēmēji piedalās aktīvos darba tirgus politikas pasākumos.

                     (18)

                        OV L 347, 20.12.2013., 884. lpp.

                     (19)

                        OV C 373, 20.12.2013., 1. lpp.

                     (20)

                        OV L 347, 20.12.2013., 855. lpp.

                     (21)

                        OV C 373, 20.12.2013., 1. lpp.

                     (22)

                        Padomes 2013. gada 2. decembra Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).


               EIROPAS KOMISIJA
            Briselē, 23.5.2018
            COM(2018) 363 final
            2018/0200(NLE)
            Priekšlikums
            PADOMES LĒMUMS,
            ar ko nosaka nostāju, kas Eiropas Savienības vārdā jāieņem attiecīgajās Apvienoto Nāciju Organizācijas Eiropas Ekonomikas komisijas komitejās attiecībā uz priekšlikumiem par grozījumiem ANO Noteikumos Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 un 140, priekšlikumiem par grozījumiem ANO Vispārējos tehniskajos noteikumos Nr. 15 un 19 un priekšlikumiem par diviem jauniem ANO Noteikumiem un diviem jauniem ierakstiem Vispārējo tehnisko noteikumu priekšlikumu krājumā

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

               Apvienoto Nāciju Organizācijas Eiropas Ekonomikas komisija (ANO EEK) starptautiskā līmenī izstrādā saskaņotas prasības, kuru mērķis ir likvidēt tehniskos šķēršļus tirdzniecībā ar mehāniskajiem transportlīdzekļiem starp Pārskatītā 1958. gada nolīguma līgumslēdzējām pusēm un nodrošināt augstu šo transportlīdzekļu drošuma līmeni un vides aizsardzību.

               Ar Padomes 1997. gada 27. novembra Lēmumu 97/836/EK Savienība ir pievienojusies Apvienoto Nāciju Organizācijas Eiropas Ekonomikas komisijas (ANO EEK) Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“Pārskatītais 1958. gada nolīgums”), un ar Padomes 2000. gada 31. janvāra Lēmumu 2000/125/EK par noslēgto Nolīgumu par vispārēju tehnisko noteikumu apstiprināšanu riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos (“Paralēlais nolīgums”), Savienība ir pievienojusies Paralēlajam nolīgumam.

               ANO EEK Transportlīdzekļu noteikumu saskaņošanas pasaules foruma (WP.29) sanāksmes notiek trīs reizes katrā kalendārajā gadā: martā, jūnijā un novembrī. Lai ņemtu vērā tehnikas attīstību, katrā sanāksmes sesijā pieņem jaunus ANO noteikumus, jaunus ANO vispārējos tehniskos noteikumus (VTN) un/vai grozījumus spēkā esošajiem ANO noteikumiem vai ANO VTN. Pirms katras WP.29 sanāksmes šos grozījumus jau iepriekš apstiprina kāda no sešām WP.29 darba grupām.

               Līdz ar to, ja ir sasniegts kvorums un starp līgumslēdzējām pusēm ir kvalificēts balsu vairākums, WP.29 sanāksmē notiek galīgais balsojums par grozījumu, papildinājumu un labojumu pieņemšanu. ES ir līgumslēdzēja puse divos WP.29 nolīgumos (1958. gada un 1998. gada nolīgums). Katru reizi tiek sagatavots Padomes lēmums, t. s. “megalēmums”, kurā ietverts noteikumu, grozījumu, papildinājumu un labojumu saraksts un ar kuru Komisiju pilnvaro katrā WP.29 sanāksmē balsot Savienības vārdā.

               Ar šo Padomes lēmumu nosaka, kāda nostāja Savienībai jāieņem balsojumā par noteikumiem, grozījumiem, papildinājumiem un labojumiem, kas iesniegti balsošanai WP.29 2018. gada jūnija sanāksmē, kura notiks no 2018. gada 18. līdz 22. jūnijam.

               •Saskanība ar spēkā esošajiem noteikumiem konkrētajā politikas jomā

               Šis priekšlikums papildina un pilnībā saskan ar Savienības iekšējā tirgus politiku autobūves nozarē.

               WP.29 sistēma stiprina transportlīdzekļu standartu starptautisko saskaņošanu. Šā mērķa sasniegšanā būtiska nozīme ir 1958. gada nolīgumam, jo ES ražotāji var darboties atbilstoši vienotam tipa apstiprināšanas noteikumu kopumam, zinot, ka līgumslēdzējas puses atzīs ražojumus par atbilstīgiem savas valsts tiesību aktiem. Uz šīs shēmas pamata, piemēram, ar Regulu (EK) Nr. 661/2009 par mehānisko transportlīdzekļu vispārējo drošumu ir atceltas vairāk nekā 50 ES direktīvas, kas ir aizstātas ar attiecīgajiem noteikumiem, kuri pieņemti saskaņā ar 1958. gada nolīgumu.

               Līdzīga pieeja ir izmantota saistībā ar Direktīvu 2007/46/EK, ar kuru dalībvalstu apstiprināšanas sistēmas ir aizstātas ar Savienības apstiprināšanas procedūru un ir izveidota saskaņota sistēma, kas ietver administratīvus noteikumus un vispārējas tehniskās prasības visiem jaunajiem transportlīdzekļiem, sistēmām, sastāvdaļām un atsevišķām tehniskām vienībām. Ar minēto direktīvu ANO noteikumus iekļāva ES tipa apstiprināšanas sistēmā vai nu kā tipa apstiprināšanas prasības, vai kā alternatīvas Savienības tiesību aktiem. Kopš minētās direktīvas pieņemšanas Savienības tiesību aktos ES tipa apstiprināšanas sistēmā aizvien vairāk tiek iestrādāti ANO noteikumi.

               •Saskanība ar citām ES politikas jomām

               WP.29 sistēma ir sasaistīta ar Savienības konkurences politiku, un šai iniciatīvai uz to ir pozitīva ietekme. Šis priekšlikums saskan arī ar Savienības transporta un enerģētikas politiku, kuras tiek pienācīgi ņemtas vērā, sagatavojot un pieņemot noteikumus saskaņā ar 1958. gada nolīgumu.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

               Šā priekšlikuma juridiskais pamats ir Līguma par Eiropas Savienības darbību 114. pants saistībā ar tā 218. panta 9. punktu.

               •Subsidiaritāte

               Tikai Savienība ir pilnvarota balsojumā atbalstīt starptautiskos instrumentus, piemēram, priekšlikumus par ANO noteikumiem, ANO noteikumu grozījumus un Vispārējo tehnisko noteikumu projektus, un to iekļaušanu Savienības mehānisko transportlīdzekļu tipa apstiprināšanas sistēmā. Tas ne tikai nepieļauj iekšējā tirgus sadrumstalotību, bet nodrošina arī vienādus vides un drošuma standartus visā Savienībā. Tas dod arī apjomradītus ieguvumus: ražojumus var izgatavot visam Savienības tirgum un pat starptautiskajam tirgum, un nav vajadzības pielāgot tos valsts tipa apstiprināšanas prasībām katrā atsevišķajā dalībvalstī.

               Tāpēc šis priekšlikums atbilst subsidiaritātes principam.

               •Proporcionalitāte

                  Šis Padomes lēmums pilnvaro Komisiju balsot Savienības vārdā un ir samērīgs instruments saskaņā ar Padomes Lēmuma 97/836/EK 5. panta 1. punktu nolūkā definēt vienotu ES nostāju ANO EEK attiecībā uz balsojumu par WP.29 sanāksmes darba kārtībā iekļautajiem darba dokumentiem. Tāpēc šis priekšlikums atbilst proporcionalitātes principam, jo tas paredz vienīgi tos pasākumus, kuri ir vajadzīgi, lai sasniegtu mērķus, kas saistīti ar iekšējā tirgus pareizas darbības nodrošināšanu, vienlaikus nodrošinot augstu sabiedrības drošības un aizsardzības līmeni.

               •Juridiskā instrumenta izvēle

               Saskaņā ar LESD 218. panta 9. punktu, nosakot nostāju, kas Savienības vārdā jāapstiprina kādā ar starptautisku nolīgumu izveidotā struktūrā, ir jāizmanto Padomes lēmums.

               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaude

               Neattiecas.

               •Apspriešanās ar ieinteresētajām personām

               Neattiecas.

               •Ekspertu atzinumu pieprasīšana un izmantošana

               Šim priekšlikumam neatkarīgu ekspertu atzinums nav vajadzīgs. Tomēr šo priekšlikumu ir izskatījusi Mehānisko transportlīdzekļu tehniskā komiteja.

               •Ietekmes novērtējums

               Šim priekšlikumam nav jāveic ietekmes novērtējums, jo tas nav leģislatīvs dokuments un alternatīvi politikas risinājumi nav pieejami vai iespējami.

               •Normatīvā atbilstība un vienkāršošana

               Šī iniciatīva neietekmē administratīvo slogu, jo ar “megalēmumam” pievienotajām atsaucēm uz grozījumiem uzņēmumiem, tostarp MVU, netiks ieviesti jauni ziņošanas vai citi administratīvie pienākumi. Tieši pretēji, tās mērķis ir administratīvā sloga mazināšana, jo pasaules mērogā saskaņotu prasību piemērošana dod ražotājiem iespēju sistēmu un sastāvdaļu apstiprinājumu dokumentus izmantot ne tikai ES, bet arī eksporta tirgos, ko veido 1958. gada nolīguma līgumslēdzējas puses, kas nav ES dalībvalstis.

               Šim priekšlikumam ir ļoti pozitīva ietekme uz ES autobūves nozares konkurētspēju un starptautisko tirdzniecību. Ir atzīts, ka starptautiski saskaņotu transportlīdzekļu noteikumu pieņemšana, ko veic ES tirdzniecības partneri, ir vislabākais veids, kā novērst ar tarifiem nesaistītus tirdzniecības šķēršļus un atvērt ES autobūves nozares uzņēmumiem piekļuvi tirgum vai paplašināt to.

               •Pamattiesības

               Šim priekšlikumam nav ietekmes uz pamattiesību aizsardzību.

               4.IETEKME UZ BUDŽETU

               Šī iniciatīva neietekmē budžetu.

               5.CITI ELEMENTI

               •Īstenošanas plāni un uzraudzības, izvērtēšanas un ziņošanas kārtība

               Neattiecas.

               •Paskaidrojošie dokumenti (attiecībā uz direktīvām)

               Neattiecas.

               •Konkrētu priekšlikuma noteikumu sīks skaidrojums

               Ar šo priekšlikumu nosaka Savienības nostāju balsojumā par:

               –priekšlikumiem par grozījumiem ANO Noteikumos Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 un 140;

               –priekšlikumiem par grozījumiem ANO Vispārējos tehniskajos noteikumos Nr. 15 un 19;

               –priekšlikumiem par diviem jauniem ANO Noteikumiem; kā arī

               –priekšlikumiem par diviem jauniem ierakstiem Vispārējo tehnisko noteikumu priekšlikumu krājumā.

               2018/0200 (NLE)

               Priekšlikums

               PADOMES LĒMUMS,

               ar ko nosaka nostāju, kas Eiropas Savienības vārdā jāieņem attiecīgajās Apvienoto Nāciju Organizācijas Eiropas Ekonomikas komisijas komitejās attiecībā uz priekšlikumiem par grozījumiem ANO Noteikumos Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 un 140, priekšlikumiem par grozījumiem ANO Vispārējos tehniskajos noteikumos Nr. 15 un 19 un priekšlikumiem par diviem jauniem ANO Noteikumiem un diviem jauniem ierakstiem Vispārējo tehnisko noteikumu priekšlikumu krājumā

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 114. pantu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Ar Padomes Lēmumu 97/836/EK
                  1
                Savienība pievienojās Apvienoto Nāciju Organizācijas Eiropas Ekonomikas komisijas (ANO EEK) Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“Pārskatītais 1958. gada nolīgums”).

               (2)Ar Padomes Lēmumu 2000/125/EK
                  2
                Savienība pievienojās Nolīgumam par vispārēju tehnisko noteikumu apstiprināšanu riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos ("Paralēlais nolīgums").

               (3)Ar Eiropas Parlamenta un Padomes Direktīvu 2007/46/EK
                  3
                dalībvalstu apstiprināšanas sistēmas aizstāja ar Savienības apstiprināšanas procedūru un izveidoja saskaņotu sistēmu, kas ietver administratīvus noteikumus un vispārējas tehniskās prasības visiem jaunajiem transportlīdzekļiem, sistēmām, sastāvdaļām un atsevišķām tehniskām vienībām. Ar minēto direktīvu noteikumus, kas pieņemti saskaņā ar Pārskatīto 1958. gada nolīgumu (“ANO noteikumi”), iestrādāja ES tipa apstiprināšanas sistēmā vai nu kā tipa apstiprināšanas prasības, vai kā Savienības tiesību aktu alternatīvas. Kopš Direktīvas 2007/46/EK pieņemšanas ANO noteikumi aizvien plašāk tiek iestrādāti Savienības tiesību aktos.

               (4)Ņemot vērā pieredzi un tehnikas attīstību, ir jāpielāgo prasības attiecībā uz dažiem elementiem vai rādītājiem, uz kuriem attiecas ANO Noteikumi Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 un 140, kā arī ANO Vispārējie tehniskie noteikumi Nr. 15 un 19.

               (5)Lai noteiktu vienotus noteikumus mehānisko transportlīdzekļu un to sastāvdaļu apstiprināšanai attiecībā uz ar ūdeņradi darbināmu divu un trīs riteņu transportlīdzekļu drošības rādītājiem (L1, L2, L3, L4 un L5 kategorija), ir jāpieņem priekšlikums ANO Noteikumiem par šiem jautājumiem.

               (6)Lai noteiktu vienotus noteikumus savienotu lauksaimniecības transportlīdzekļu mehānisko sakabju sastāvdaļu apstiprināšanai, ir jāpieņem priekšlikums ANO Noteikumiem.

               (7)Nolūkā sniegt ieguldījumu turpmākajās diskusijās par emisijām reālos braukšanas apstākļos, Eiropas Savienībai ir lietderīgi iekļaut Vispārējo tehnisko noteikumu priekšlikumu krājumā Komisijas Regulu (ES) 2017/1151
                  4
                un Komisijas Regulu (ES) 2017/1154
                  5
               , kā arī atbalstīt Japānas pieprasījumu iekļaut krājumā tās metodoloģiju emisiju reālos braukšanas apstākļos testēšanai.

               (8)Ir lietderīgi noteikt nostāju, kas Savienības vārdā jāieņem Pārskatītā 1958. gada nolīguma Administratīvajā komitejā un Paralēlā nolīguma Izpildu komitejā attiecībā uz minēto priekšlikumu pieņemšanu.

               (9)Minētajās komitejās Savienību jāpārstāv Komisijai saskaņā ar Līguma par Eiropas Savienību 17. panta 1. punktu.

               IR PIEŅĒMUSI ŠO LĒMUMU.

               1. pants

               Nostāja, kas Savienības vārdā jāieņem Pārskatītā 1958. gada nolīguma Administratīvajā komitejā un Paralēlā nolīguma Izpildu komitejā laikposmā no 2018. gada 18. līdz 22. jūnijam, ir balsojumā atbalstīt šā lēmuma pielikumā uzskaitītos priekšlikumus.

               2. pants

               Šis lēmums ir adresēts Komisijai.

               Briselē,

                     Padomes vārdā —

                     priekšsēdētājs

                     (1)

                        Padomes 1997. gada 27. novembra Lēmums 97/836/EK par Eiropas Kopienas pievienošanos ANO Eiropas Ekonomikas komisijas Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“Pārskatītais 1958. gada nolīgums”) (OV L 346, 17.12.1997., 78. lpp.).

                     (2)

                        Padomes 2000. gada 31. janvāra Lēmums 2000/125/EK par noslēgto Nolīgumu par vispārēju tehnisko noteikumu apstiprināšanu riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos (“Paralēlais nolīgums”) (OV L 35, 10.2.2000., 12. lpp.).

                     (3)

                        Eiropas Parlamenta un Padomes 2007. gada 5. septembra Direktīva 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (“pamatdirektīva”) ( OV L 263, 9.10.2007., 1. lpp.).

                     (4)

                        Komisijas 2017. gada 1. jūnija Regula (ES) 2017/1151, ar ko papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai, groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Komisijas Regulu (EK) Nr. 692/2008 (Dokuments attiecas uz EEZ) (OV L 175, 7.7.2017., 1.–643. lpp.).

                     (5)

                        Komisijas 2017. gada 7. jūnija Regula (ES) 2017/1154, ar kuru groza Regulu (ES) 2017/1151, ar ko papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai, groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Regulu (EK) Nr. 692/2008 un Eiropas Parlamenta un Padomes Direktīvu 2007/46/EK attiecībā uz emisijām reālos braukšanas apstākļos no vieglajiem pasažieru un komerciālajiem transportlīdzekļiem (“Euro 6”) (Dokuments attiecas uz EEZ) (OV L 175, 7.7.2017., 708.–732. lpp.).

    ---documentbreak---

               EIROPAS KOMISIJA
            Briselē,23.5.2018
            COM(2018) 363 final
            PIELIKUMS
            dokumentam
            Padomes Lēmums,
            ar ko nosaka nostāju, kas Eiropas Savienības vārdā jāieņem attiecīgajās Apvienoto Nāciju Organizācijas Eiropas Ekonomikas komisijas komitejās attiecībā uz priekšlikumiem par grozījumiem ANO Noteikumos Nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 un 140, priekšlikumiem par grozījumiem ANO Vispārējos tehniskajos noteikumos Nr. 15 un 19 un priekšlikumiem par diviem jauniem ANO Noteikumiem un diviem jauniem ierakstiem Vispārējo tehnisko noteikumu priekšlikumu krājumā

               PIELIKUMS

                        Noteikumi Nr.

                        Nosaukums darba kārtībā

                        Dokumenta atsauce
                           1

                        13

                        Priekšlikums par ANO Noteikumu Nr. 13 (Smago transportlīdzekļu bremžu sistēma) 11. grozījumu sērijas 15. papildinājumu

                        ECE/TRANS/WP.29/2018/53

                        13-H

                        Priekšlikums par ANO Noteikumu Nr. 13-H (M1 un N1 kategorijas transportlīdzekļu bremzes) 01. grozījumu sērijas 1. papildinājumu

                        ECE/TRANS/WP.29/2018/54

                        14

                        Priekšlikums par ANO Noteikumu Nr. 14 (Drošības jostu stiprinājumi) 09. grozījumu sēriju

                        ECE/TRANS/WP.29/2018/44

                        16

                        Priekšlikums par ANO Noteikumu Nr. 16 (Drošības jostas) 07. grozījumu sērijas 3. papildinājumu

                        ECE/TRANS/WP.29/2018/37

                        16

                        Priekšlikums par ANO Noteikumu Nr. 16 (Drošības jostas) 06. grozījumu sērijas 9. papildinājuma 1. labojumu

                        ECE/TRANS/WP.29/2018/64

                        16

                        Priekšlikums par ANO Noteikumu Nr. 16 (Drošības jostas) 07. grozījumu sērijas 1. papildinājuma 1. labojumu

                        ECE/TRANS/WP.29/2018/65

                        16

                        Priekšlikums par ANO Noteikumu Nr. 16 (Drošības jostas) 06. grozījumu sērijas 10. papildinājuma 1. labojumu

                        ECE/TRANS/WP.29/2018/66

                        16

                        Priekšlikums par ANO Noteikumu Nr. 16 (Drošības jostas) 07. grozījumu sērijas 2. papildinājuma 1. labojumu

                        ECE/TRANS/WP.29/2018/76

                        22

                        Priekšlikums par ANO Noteikumu Nr. 22 (Aizsargķiveres) 05. grozījumu sērijas 3. papildinājumu

                        ECE/TRANS/WP.29/2018/38

                        44

                        Priekšlikums par ANO Noteikumu Nr. 44 (Bērnu ierobežotājsistēmas) 04. grozījumu sērijas 14. papildinājumu

                        ECE/TRANS/WP.29/2018/39

                        49

                        Priekšlikums par ANO Noteikumu Nr. 49 (Kompresijas aizdedzes un dzirksteļaizdedzes (sašķidrinātas naftas gāzes un saspiestas dabasgāzes) motori) 05. grozījumu sērijas 10. papildinājumu

                        ECE/TRANS/WP.29/2018/46

                        49

                        Priekšlikums par ANO Noteikumu Nr. 49 (Kompresijas aizdedzes un dzirksteļaizdedzes (sašķidrinātas naftas gāzes un saspiestas dabasgāzes) motori) 06. grozījumu sērijas 6. papildinājumu

                        ECE/TRANS/WP.29/2018/47

                        51

                        Priekšlikums par ANO Noteikumu Nr. 51 (M un N kategorijas transportlīdzekļu troksnis) 03. grozījumu sērijas 4. papildinājumu

                        ECE/TRANS/WP.29/2018/63

                        54

                        Priekšlikums par ANO Noteikumu Nr. 54 (Komerciālo transportlīdzekļu un to piekabju riepas) 23. papildinājumu

                        ECE/TRANS/WP.29/2018/55

                        75

                        Priekšlikums par ANO Noteikumu Nr. 75 (L kategorijas transportlīdzekļu riepas) 17. papildinājuma 1. labojumu

                        ECE/TRANS/WP.29/2018/67

                        83

                        Priekšlikums par ANO Noteikumu Nr. 83 (M1 un N1 kategorijas transportlīdzekļu emisijas) 06. grozījumu sērijas 11. papildinājumu

                        ECE/TRANS/WP.29/2018/48

                        83

                        Priekšlikums par ANO Noteikumu Nr. 83 (M1 un N1 kategorijas transportlīdzekļu emisijas) 07. grozījumu sērijas 7. papildinājumu

                        ECE/TRANS/WP.29/2018/49

                        85

                        Priekšlikums par ANO Noteikumu Nr. 85 (Lietderīgās jaudas mērījumi) 8. papildinājumu

                        ECE/TRANS/WP.29/2018/50

                        89

                        Priekšlikums par ANO Noteikumu Nr. 89 (Ātruma ierobežošanas ierīces) 3. papildinājumu

                        ECE/TRANS/WP.29/2018/56

                        96

                        Priekšlikums par ANO Noteikumu Nr. 96 (Dīzeļmotoru emisijas (lauksaimniecības traktori)) 05. grozījumu sēriju

                        ECE/TRANS/WP.29/2018/51

                        106

                        Priekšlikums par ANO Noteikumu Nr. 106 (Lauksaimniecības transportlīdzekļu riepas) 16. papildinājumu

                        ECE/TRANS/WP.29/2018/57

                        108

                        Priekšlikums par ANO Noteikumu Nr. 108 (Atjaunotas riepas vieglajiem pasažieru automobiļiem un to piekabēm) 4. papildinājumu

                        ECE/TRANS/WP.29/2018/58

                        109

                        Priekšlikums par Noteikumu Nr. 109 (Atjaunotas riepas komerciālajiem transportlīdzekļiem un to piekabēm) 9. papildinājumu

                        ECE/TRANS/WP.29/2018/59

                        ECE/TRANS/WP.29/2018/59/Add.1

                        120

                        Priekšlikums par ANO Noteikumu Nr. 120 (Traktoru un autoceļiem neparedzētas mobilās tehnikas lietderīgā jauda) 02. grozījumu sēriju

                        ECE/TRANS/WP.29/2018/52

                        129

                        Priekšlikums par ANO Noteikumu Nr. 129 (Uzlabotās bērnu ierobežotājsistēmas) 7. papildinājumu

                        ECE/TRANS/WP.29/2018/40

                        129

                        Priekšlikums par ANO Noteikumu Nr. 129 (Uzlabotās bērnu ierobežotājsistēmas) 01. grozījumu sērijas 4. papildinājumu

                        ECE/TRANS/WP.29/2018/41

                        129

                        Priekšlikums par ANO Noteikumu Nr. 129 (Uzlabotās bērnu ierobežotājsistēmas) 02. grozījumu sērijas 3. papildinājumu

                        ECE/TRANS/WP.29/2018/42

                        129

                        Priekšlikums par ANO Noteikumu Nr. 129 (Uzlabotās bērnu ierobežotājsistēmas) 03. grozījumu sēriju

                        ECE/TRANS/WP.29/2018/45

                        137

                        Priekšlikums par ANO Noteikumu Nr. 137 (Frontāla sadursme ar uzsvaru uz ierobežotājsistēmām) 1. papildinājumu

                        ECE/TRANS/WP.29/2018/43

                        137

                        Priekšlikums par ANO Noteikumu Nr. 137 01. grozījumu sērijas 1. papildinājumu (Frontāla sadursme ar uzsvaru uz ierobežotājsistēmām)

                        ECE/TRANS/WP.29/2018/77

                        139

                        Priekšlikums par ANO Noteikumu Nr. 139 (Bremžu palīgsistēmas (BAS)) 1. papildinājumu

                        ECE/TRANS/WP.29/2018/60

                        140

                        Priekšlikums par ANO Noteikumu Nr. 140 (Elektroniskā stabilitātes vadība (ESC)) 1. papildinājumu

                        ECE/TRANS/WP.29/2018/61

                        Jauni ANO Noteikumi

                        Priekšlikums par jauniem ANO Noteikumiem par L kategorijas ūdeņraža un degvielas elementu transportlīdzekļiem

                        ECE/TRANS/WP.29/2018/68

                        Jauni ANO Noteikumi

                        Priekšlikums par jauniem ANO Noteikumiem par vienotiem noteikumiem savienotu lauksaimniecības transportlīdzekļu mehānisko sakabju sastāvdaļu apstiprināšanai

                        ECE/TRANS/WP.29/2018/69

                        VTN Nr.

                        Nosaukums darba kārtībā

                        Dokumenta atsauce

                        VTN Nr. 15

                        Priekšlikums par ANO VTN Nr. 15 (Vieglo transportlīdzekļu vispārējā saskaņotā testa procedūra (WLTP)) 4. grozījumu

                        ECE/TRANS/WP.29/2018/71

                        VTN Nr. 19

                        Priekšlikums par ANO VTN Nr. 19 (Iztvaikošanas emisiju testa procedūras Vieglo transportlīdzekļu vispārējai saskaņotajai testa procedūrai (EVAP WLTP)) 1. grozījumu

                        ECE/TRANS/WP.29/2018/73

                        Nosaukums darba kārtībā

                        Dokumenta atsauce

                        Pieprasījums iekļaut VTN priekšlikumu krājumā Eiropas Savienības Regulu (ES) 2017/1151 un (ES) 2017/1154 par emisijām reālos braukšanas apstākļos

                        ECE/TRANS/WP.29/2018/79

                        Pieprasījums iekļaut VTN priekšlikumu krājumā (priekšlikumu krājums) Japānas metodoloģiju emisiju reālos braukšanas apstākļos noteikšanai

                        ECE/TRANS/WP.29/2018/81

                     (1)

                        Visi tabulā minētie dokumenti ir publiski pieejami
                  http://www.unece.org/trans/main/wp29/wp29wgs/wp29gen/gen2018.html
                  .